- Hipuru
- ←
- 9
- →

9
Imbihumbwa pe puris hima apukolaka omwe fi ti Gotri ni handaro
1 Gotri imbihumbwa metengei naha injiro mwanji oti lotu wu wono lo mwanji tini miyafo sawendaro. Woro lotu wo aka foti do nuwe ki daro. 2 O lotu wo aka nika'ari ba wu kisini tipa fisi ya wu okutoni yachi. Hima metengei rarundau aka tipa fo tokwe lamu sengendau mwa'ambwe ti, bereti owendau tei ti, e, Gotri ni angu'omwe hinga haro bereti o ki kwai o da. O aka tipa, “Aka Tipa Kipe Naha”, wu nandau. 3 Wosini nika'ari laka foti wu rarusirasindau aka tipache foki o wu yechikinasinda. O nika'ari wu yechikinasindau aka tipa oti, “Aka Tipa Kipe Naha Naha”, wu nandau. 4 O Aka Tipa Kipe Naha Naha ki lenjilenji nandau mwa'ambwe hi fo, gol, ba yaro tei o da. O tei ki kuwa chele mwa'ambwe kipe tini tundau. Wosini o aka tipa kumbwa Gotri mwanji injiro tini ai hambwa kinani bokis laka fo wu wosiro ti wu rakarusiwani ya dau. O bokis mwe hokosapi tokwe gol ba yero. O bokis we ki kwai daro mwa'ambwe le kale, gol ba wosiro hungwe tiki owero Gotri wunu haro ahirahi hi ti, mana, ti, imbihumbwa Eron kumbo yongo sukwaro ti, e, Gotri mwanji kaisiro humokuto beiye fisi o we ki kwai da. 5 Wosiwani mwa'ambwe foti ensel mwale hinga fisi ka'apwe kipe naha tumbwa fi wosisini o bokis heiye tokwe fi enindani mwanji bwandau hinga ete fi sawendau, “Gotri doha'a michi ki o da.” Fi tipihapa rasairo tako tokwe kapwa sumbu keke fi ti dawehenandau michi o da. Woro dele mwanji mu mwe hinga hinde apa tinda a sawe kumbwa.
6 Ele mwa'ambwe hinga wu otokunasini ele gisi hinga puris hima le metengei rarundau nika'ari ba kiro Aka Tipa Kipe Naha ki wu raruni wui tau ti wu randau. 7 Woro puris hima apukolaka tombwa o kwai Aka Tipa Kipe Naha Naha tokwe ele asama hinga numbo funda numbo funda ri rarundau. Woroti nimba ri rarunda nambwe, mina. Oti fi ti ri ra ra ri rakarundau, o fi ki angu'omwe hinga ri hawa kapwa sumbu rihi ti rani rumbwe'isini ele himiyama hurahama wu hikisasini kapwa sumbu wu wondau ti ele kapwa sumbu ni rani rumbwe kinani. 8 Ka sumbu hinga keke Gotri Himamwale kipe ti ka hinga nunu mekuro. E, ka metengei rarundau Aka Tipa Kipe Naha ki puris tau ete wu randawa, o kwai Aka Tipa Kipe Naha Naha ki indau numbo nunu keke amwei hinde sukwa kumbwa. 9 Do nika'ari ba kiro lotu wo aka ti, oti apa nu dau gisi ni yepeni sawero. Ka aka ki angu'omwe miyafo naha wu handau ti, ele angu'omwe ni ratani Gotri ni haro hima le, wui kapwa sumbu ti tinda norukweni hinde apa rani rumbwe kumbwa. 10 Puris hima ga wunu ki tandau hima lenga angu'omwe Gotri ni ha kinani wu wosindau kale sumbu hinga le, ahirahi andau sumbu ti, uku sumbwe andau sumbu ti, e, uku yandau ba fo ba fo sumbu ti, ele sumbu hinga tinda ete hima tape leki wosindau. Woro Gotri sumbu ako ri owewambwa ele sumbu hukwe wu hanja'aikonda.
Kurais ri fi tunumbwa angu'omwe hinga ri haro
11 Woro apa Kurais tasini rindo puris hima apukolaka hinga ri etisini do apa nu sirinandau sumbu ako tini nunu haro. Woro apa rindo tau ri randau ti, hima to lotu wo ki do nuwe ki kiro nika'ari aka ki tau ri randa nambwe, rini hewen pe aka kipe naha ki tau ri randau. 12 Kurais rini meme ga bulumakau che ga wui fi tini ra ra Gotri Aka Tipa Kipe Naha Naha ki rakaru nambwe, mina. Rini ri fi tini angu'omwe hinga ri hasini o aka ki numbo funda naha ri ete ri rarusini puris tau rihi ri raro, wosini nunu ra'aiwa kipe tumbwa ete nu da ete nu da ki. 13 E, hima fwele kapwa sumbu wu wosini Gotri miyaningisopo tiki hima fweleni kisi wunu wowa puris hima le meme fi ti, bulumakau hura fi ti, e, bulumakau noko tini tusiwani hikisombo sukwaro ti ra'aini kisi woro hima leni ya wu yefokita. Wui tape ti o hinga wu wosiwani Gotri miyaningisopo tiki wui tape ti kipe naha ya wu ai sira. 14 Woroti Kurais fi oti ele omwe fi ni dikisindau. Kurais kapwa sumbu foti rini ki da nambwe, minambwe naha. O keke Gotri Himamwale kipe ete da ete dau kwambu tiki ri himamwale ti Gotri ni angu'omwe kipe naha hinga ri haro. Wosiwani ri fi ti nui tape tunumbwa yoko nambwe, mina. O nui sembe ki sukwandau huruhumba sumbu okwe yokosini ele himamwale ga da nambwe sumbu nuhi tini rani rumbwero. O hinga wosiwa himamwale ga dau Gotri tau tumbwa nu randa ki.
Kurais fi ti mwanji ako injiro tini okularo
15 O keke Jisas rini alase ki raisini Gotri mwanji ako injiro tini okularo hima naha. Rini kale himiyama hurahama imbihumbwa Gotri injiro mwanji hukwe tini wu sirinandaro gisi tiki wu woro kapwa sumbu keke ri hani wungwa jiro. Woro keke apa himiyama hurahama Gotri tumwa wu mendikoni wu sirinawa apa ka ete da ete da himamwale ako, Gotri rihi naro che rihi leni sawesiro ti, wu torono, wosiwa ete wu da ete wu da ki. 16 Hima fori ri hano gisi takaindawa, ri mwa'ambwe le humwasini ri hano hima leni gamba mwanji ki chengi fo sa ri kaisi. Woro ori hima haro tini mwe naha wu hambwasinimbwa o chengi ki sawero hingambwa mwa'ambwe rihi le humwasino. 17 E, ori hima ha nambwe nawa o chengi ni wu heini wu sirina hinga, mina, o chengi tihitapa ete dano. 18 O hinga ti keke, omwe wu yewani hawanimbwa o omwe fi imbihumbwa Gotri injiro mwanji hukwe okwe mwe naha okulandaro. 19 Imbihumbwa metengei naha Moses Gotri lo mwanji ti ele himiyama hurahama ni ri bwaro gisi ki bulumakau che ga meme ga fi fihi ga uku tinga anahulehusini naro ki wu wosiro sipisip nimbi ti hisop me tali ki injisini o ki toroni ri rawaisini roni rasukwani Gotri lo mwanji kairo chengi tenge tiki, e, ele himiyama hurahama i tape tenge ki ya ri yefokita. 20 Wosini ya ri sawe, “Doha'a fi oti Gotri mwanji nunu ga injiro ti o mwanji ni nu sirina kinani nunu ka hinga mekundau, ‘Do mwanji mwe naha, kwambu ki enindau.” ’ 21 O hingambwa Moses nika'ari ba kiro Gotri lotu wo aka ti, e, o aka we ki dau disi hinga tinda ete fi ti ya ri yefokita. 22 Ka Gotri lo mwanji sawendau ti, kamindache naha ele mwa'ambwe hinga tinda ete fi kekembwa kipe naha sirandau. E, fi sika nambwe nawa, Gotri hima i kapwa sumbu ti hinde apa ri rani ri rumbwe'i kumbwa.
Nui kapwa sumbu ti keke Kurais rinjenga ri himamwale tini angu'omwe hinga ri haro.
23 Ele nuwe pe mwa'ambwe hinga kipe naha sira kinani omwe fi ti Moses yefokitaro ti, dele mwa'ambwe hewen ko ki dau mwa'ambwe mwale hinga dau. Woro o nuwe pe angu'omwe ni funda dikindau angu'omwe kipe naha tombwa apa hewen ki dau mwa'ambwe ni okulawa kipe naha sirano. 24 Nunu nu hambwandau, Kurais rini hima leto hewen ko ki dau aka mwe tini wu sirinani wu kiro Aka Tipa Kipe Naha tiki raru nambwe, mina. Rini hewen ko mwe naha ki ete ri rarusini Gotri miyaningisopo tiki amwei naha ri sukwasini apa ya nunu ri okulandau.
25 Ele asama hinga gisi funda naha kumbwa puris hima apukolaka ri omwe fi ti Gotri Aka Tipa Kipe Naha Naha ki rakaruni Gotri ni angu'omwe hinga ri handau. Ka fi ri fi mwe naha mina. Woro Jisas o hinga ri wo nambwe. Rini hewen ko tokwe rauni fi rihi ti Gotri ni angu'omwe hinga ri haro ti, asama gandini numbo miyafo ri ha nambwe. Mina. 26 O hinga puris hima apukolaka hinga ri wosi kinapo Gotri do nuwe wosiro ambwe naha tiki ambwesini ete ta tani apa okwe numbo miyafo naha amwaka ti ete ri mendindakoro. Woroti mina. Gisi jipe humbuno takaindawani Kurais do nuwe ki numbo funda naha ri sikani rinjenga ri tape ti nui kapwa sumbu rani rumbwe'i kinani angu'omwe hinga Gotri ni ri haro. 27 Ele hima hinga tinda ete numbo funda naha wu hano. Wosiwambwa ichai Gotri wunu kotimwono. 28 O hingambwa Kurais okwe Gotri ni numbo funda naha rinjenga angu'omwe hinga ri haro, ele himiyama hurahama miyafo i kapwa sumbu rani rumbwe'i kinani. Woro ichai ri ai tano ti, kapwa sumbu rani rumbwe'i ki ri ta hinga, mina. Ri ai tano ti, rini ni nikisindaro hima le wunu ra'ai ki ri tano.

- Hipuru
- ←
- 9
- →

© 1992 WBT