- Jon
- ←
- 20
- →

20
Jisas ai sairo
Mt 28:1-8; Mk 16:1-8; Lu 24:1-12
1 Sande, apambwa lindanandawani, Makitala kipe Mariya saini matimat tokwe ya ti i. Ti ini ti heiwani matimat sopu ni ichakisiro humokuto beiye laka ti dukwelesiwani ya da. 2 Wofunu ti ai namani ti ini Saimon Pita ga Jisas funda ete okokonandaro himache ga, fini tambwa ya ti i. Ti ini ya fini ti sawe, “Nui Apukolaka matimat ki sisiro ti wu ra'aihiro. Nu hikisandau soki rini wu owesinda!”
3 Wowani Pita ga ori himache foringa o ko fi hanja'aisini matimat tokwe ya fi i. 4 Fini ana'ape ete fi namani fi ikoni ori himache fori Pita ni dikisini rindo mwaseni matimat ki ya ri raru. 5 Wosini ri opulisini ri takoni ri heiwani nika'ari letombwa ya da. Woro ri raru nambwe. 6 Wondawani Saimon Pita jepi jepi tani matimat sopu ki ya ri raru. Ri raruni ri heiwani nika'ari lembwa ya da. 7 Wokoni Jisas mwa ki benisiro nika'ari foti okwe ya ri hei. Ka nika'ari ele nika'ari ba fwelenga funda da nambwe. Mina. O apu benini tini owesiro. 8 Wosiwanumbwa o matimat ki mwaseni taro himache ri okwe ya ri raru. Ri raruni ele mwa'ambwe ni ri heini sembe ti ya ha. 9 Woro Gotri chengi ki sawero hinga Jisas matimat ki mwe naha ai saino mwanji ti fi hambwa nambwe. 10 Wosini opi himache fisi aka fihi tokwe ya fi ai i.
Makitala kipe Mariya Jisas ni heiro
Mk 16:9-11
11 Wosiwani Mariya matimat hoko tokwe takai ki ti etisini ya ti ichakanda. Ete wondani ti opulisini ti ichaka ichaka matimat sopu ki ya ti takonda. 12 Wokoni ti heiwani ensel fisi nika'ari wamwa fi so'oisini ya fi lininda. Fini Jisas hima tape ni wu andosiro michi kumbwa fi linindaro ti, fori mwa siro tokwe litiwani fori seke siro tokwe liti. 13 Wowani Mariya ni ya fi sawe, “O bai humwe, hinde wowani ni ichakandau?”
Wowani ya fini ti sawe, “Ai Apukolaka wu ra'aini wu owero michi ti a hikisandau.” 14 O mwanji hinga ti bwasini ti jamekoni ti heiwani Jisas ya eninda. Woro Mariya Jisas nani ti hambwa nambwe.
15 Wowani Jisas ya tini sawe, “O bai humwe, hinde wowani ni ichakandau? Namoni ni wakindau?”
Wowani Mariya ete ya ti hambwa o rupwa aulindau hima po, wondaunani ya ti sawe, “Hima laka, e, rini mi ra'aini michi foki mi owero ti nawa, o michi ma ani sawesiwa ani ini rini a rata.”
16 Wowani Jisas ya tini sawe, “Mariya.”
Wowani Mariya jamekoni Hipuru mwanji ki ya ti sawe, “Raponai.” Mwanji mwe ti ka hinga: “Ondiyakandiyandau hima.”
17 Ete wowani Jisas ya tini sawe, “Apa ani toronambu kei. Hinde wowani ani kau ai Yapai tambwa ani ai rau nambwe. Woro nini ai hiparakambwe le tambwa ni ini ka hinga ma wunu sawe: ‘Ani kau ani ai rausini ani ga kunu ga nui Yapai, e, ani ga kunu ga nui Gotri, rini tambwa ani indau.” ’
18 Ete wowani Makitala pe Mariya ini Jisas himache leni ya ti sawe, “Apukolaka ani heiro.” Wosini Jisas tini sawero ele mwanji ni ya wunu ti sawe.
Ele himache Jisas ni wu heiro
Mk 16:14-18; Lu 24:36-49
19 O gisi Sande sunduya ki, ele himache fotukumbwa wu wausini Juta hima kupu keke wu akini aka ti wu dimisini ya wu da. Wondawani Jisas tani wui nindo tiki ri etisini ya wunu ri sawe, “Sembe kuhi ti sa ete wahapisini da.” 20 O hinga ri bwasini, ri tapa ti, e, ri meleheku ti ya wunu ri mekusi. Wowani ele himache Apukolaka wu heikoni sembe wuhi ti ya wu eripe. 21 Wowani Jisas ga ai wunu sawe, “Sembe kuhi sa ete wahapisini da. Yapai ani humbwewani a taro, woro hingambwa kunu a humbwewa ku ino.” 22 O hinga ri bwasini, ri takimahai ti wunu ri wuichini humbwesini ya wunu ri sawe, “Himamwale Kipe ma ku toro. 23 E, hima fwelei kapwa sumbu ti ku rani ku humbwewa, o kapwa sumbu humbuhiro. E, hima fwelei kapwa sumbu ti ete ku yekichasiwa, kapwa sumbu wuhi ti o ete yekichasiwani da.”
Tomas Jisas ni heiro
24 Jisas ele ri himache le tambwa ri taro gisi ki ele tapa'angi tapa'angi hatachi fisi himache wui nindo tiki himache fori wunu ga da nambwe. Hi rihi ti Tomas, ri hi foti Ditimas. 25 O keke himache fwele ya rini sawe, “Nunu Apukolaka nu heiro.”
Wowani Tomas ya wunu sawe, “E, ri tapa pe nili wange ti ani heini, ai tapa tongo ti nili wange rihi ti a toromendi nambwe nawa, e, ri meleheku wange ti a toromendi nambwe nawa, sembe ti hinde apa ani ha kumbwa. Minambwe naha.”
26 Dani ini tapa'angi hatachi namili gisi iwanimbwa Jisas himache le Tomas okwe depi o aka kumbwa kwai ya ai wu da. Ele aka duwa hinga tinda ete wu dimisini kwai wu dawani Jisas tani wui nindo tiki ete ri etisini ya ri sawe, “Sembe kuhi ti sa ete wahapisini da.” 27 Wosini Tomas ni ya ri sawe, “Tapa mihi ti aha'a ki ma humbwewa sa ta. Tapa ahi ti ma hei. Wosini tapa mihi ti mi ai humbwewa meleheku ahi tiki ma toromendinehei. Inaka tenge fisi hambwandau sumbu ma hanja'ai, wosini sembe ti ma ha.”
28 Wowani Tomas ga mwanji wasa ti ya rini sawe, “Mini ai Apukolaka, mini ai Gotri.”
29 Wowani Jisas ya rini sawe, “Mi ani heiro ti keke sembe ti mi ani haro'o? Ani ni hei nambwe wu dani sembe ani ni handau hima le, ele hima hinga sa wu eripe'aripe.”
Do chengi kairo sumbu mu
30 Jisas ri himache lei miyaningisopo ki kwambu chele sumbu ambwe sumbu ambwe ba fwele okwe ri wosindaro, woro ele ni do chengi ki a kai nambwe. 31 Woro dele mwanji a kairo ti, kunu sembe ku hasini Jisas ni Kurais, e, Gotri Che hinga ku nani sembe ha sumbu kuhi keke ri hi ki himamwale ti ku toro ki.

- Jon
- ←
- 20
- →

© 1992 WBT